**โมโนเรลสวนสัตว์เชียงใหม่** เป็นรถรางเดี่ยวทางสั้นสำหรับโดยสารและอำนวยความสะดวกแก่ผู้เข้าชมสวนสัตว์เชียงใหม่ เปิดบริการแก่นักท่องเที่ยวตั้งแต่วันที่ 12 ธันวาคม พ.ศ. 2550 ก่อนให้เปิดบริการอย่างเป็นทางการในวันที่ 21 ธันวาคม พ.ศ. 2551 เป็นต้นมา ถือเป็นระบบรางเดี่ยวที่ให้บริการสายแรกของประเทศไทย ดำเนินการโดยบริษัท ไทยโมโนเรล จำกัด ทั้งนี้โมโนเรลสวนสัตว์เชียงใหม่มีความยาว 2 กิโลเมตรในสี่สถานี ขบวนรถปรับอากาศ รองรับผู้โดยสารได้ 50–70 คน เดิมมีอัตราค่าโดยสาร เด็กราคา 50 บาท ผู้ใหญ่ราคา 70 บาท และชาวต่างชาติ 100 บาท แต่ภายหลังได้เพิ่มเป็น 100 บาททั้งหมด

แต่โมโนเรลสวนสัตว์เชียงใหม่ประสบปัญหาทางเทคนิคอยู่บ่อยครั้ง ประกอบกับการกระทำผิดสัญญาของบริษัท ไทยโมโนเรล จำกัด จึงถูกสวนสัตว์เชียงใหม่ยกเลิกสัญญา และให้รื้อถอนสิ่งปลูกสร้างทั้งหมดภายในวันที่ 16 ธันวาคม พ.ศ. 2557

ประวัติ
-------

ธนภัทร พงษ์ภมร ผู้อำนวยการสวนสัตว์เชียงใหม่ในขณะนั้น ร่วมกับประเสริฐ เกษมโกเมศ กรรมการผู้จัดการบริษัท ไทยโมโนเรล จำกัดซึ่งเป็นบริษัทที่รับสัมปทาน ได้ก่อสร้างเส้นทางรถรางเดี่ยวชมสวนสัตว์เชียงใหม่สำหรับให้บริการนักท่องเที่ยว เพื่อลดปริมาณคาร์บอนไดออกไซด์และเสียงรบกวนที่เกิดจากรถยนต์ส่วนตัวของนักท่องเที่ยว ประเสริฐอ้างว่าบริษัทได้ลงทุนการก่อสร้างและระบบไฟฟ้าใช้งบประมาณราว 200 ล้านบาท ต่อมาบอกว่า 150 ล้านบาท โดยทางสวนสัตว์เชียงใหม่และบริษัท ไทยโมโนเรล จำกัดได้ตกลง โดยบริษัทจะสัมปทานเป็นระยะเวลา 20 ปี 10 ปีแรกจะแบ่งรายได้ส่วนเกินราว 2 ล้านบาทแก่สวนสัตว์เชียงใหม่ ส่วน 10 ปีหลังจะแบ่งรายได้ครึ่งหนึ่งของทั้งหมดแก่สวนสัตว์ และหลังครบ 20 ปีจะส่งมอบเส้นทางรถรางเดี่ยวให้ทางสวนสัตว์บริหารจัดการเอง และมีวงเงินประกัน 10 ล้านบาทต่ออุบัติเหตุหนึ่งครั้ง

แต่ตลอดระยะเวลาของการดำเนินกิจการ บริษัทกลับขาดทุนมาโดยตลอดเพราะต้องเสียเฉพาะค่าดอกเบี้ยที่กู้ยืมมาลงทุนไม่ต่ำกว่าปีละ 12 ล้านบาท รวมทั้งประสบปัญหาทางเทคนิคบ่อยครั้ง และปัญหาพิพาทกันระหว่างบริษัทกับสวนสัตว์ อาทิ การที่บริษัทเพิ่มราคาตั๋วในราคา 100 บาทโดยไม่ได้รับการยินยอมจากสวนสัตว์ และการค้างชำระเงินตอบแทนแต่สวนสัตว์เชียงใหม่ตั้งแต่เดือนเมษายน พ.ศ. 2554 อันส่งผลให้สวนสัตว์เชียงใหม่ประกาศยกเลิกสัญญาตั้งแต่เดือนตุลาคม พ.ศ. 2557 แต่บริษัทก็ยังคงเปิดให้บริการวิ่งเป็นปกติแม้ถูกยกเลิกสัญญาและมีหนังสือแจ้งเตือนแล้วหลายครั้ง

นายสัตวแพทย์กาญจน์ชัย แสนวงศ์ ผู้อำนวยการสวนสัตว์เชียงใหม่กล่าวว่าบริษัท ไทยโมโนเรล จำกัด กระทำผิดสัญญาข้อที่ 10 ทางสวนสัตว์จึงบอกเลิกให้ทางบริษัทรื้อถอนสิ่งปลูกสร้าง ยานพาหนะ และพนักงานออกจากสวนสัตว์ภายในหรือก่อนวันที่ 16 ธันวาคม พ.ศ. 2557

การเดินรถ
---------

เส้นทางเดินรถของโมโนเรลสวนสัตว์เชียงใหม่มีระยะทาง 2 กิโลเมตร มีสถานีขึ้นลง 4 สถานี โดยตั้งชื่อตามสัตว์และพรรณพืช เช่น คีรีบูน หรือพุดซ้อน เป็นต้น เบื้องต้นมีรถให้บริการ 4 ขบวน ขบวนละ 5 ตู้ รองรับผู้โดยสานได้ 50-70 คน มีความเร็ว 15-30 กิโลเมตรต่อชั่วโมง ใช้เวลาวนแต่ละรอบ 25 นาที

มีอัตราค่าโดยสาร เด็กราคา 50 บาท ผู้ใหญ่ราคา 70 บาท และชาวต่างชาติ 100 บาท (บางแห่งว่าชาวต่างชาติ 150 บาท) แต่ภายหลังทางบริษัท ไทยโมโนเรล จำกัดได้เพิ่มอัตราค่าโดยสารขึ้นเป็น 100 บาทสำหรับคนไทยทั้งเด็กและผู้ใหญ่ โดยมิได้รับการยินยอมจากสวนสัตว์

ดูเพิ่ม
-------

* โมโนเรลเชียงใหม่
* รถลอยฟ้าในสวนสนุกแฟชั่นไอส์แลนด์

อ้างอิง
-------

1. 1 2 3 4 5 6 7 8 9 10  "สวนสัตว์เชียงใหม่พร้อมเปิดให้บริการ "รถโมโนเรลลอยฟ้า" แล้ว". *MGR Online*. 11 ธันวาคม 2550. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)[*ลิงก์เสีย*]
2. 1 2 3 4  กนกรัตน์ ปัญญา (21 พฤศจิกายน 2557). "การยกเลิกสัญญาระบบขนส่งมวลชนภายในสวนสัตว์เชียงใหม่". *สำนักประชาสัมพันธ์เขต 3 เชียงใหม่*. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)[*ลิงก์เสีย*]
3. 1 2 3 4  "Chiang Mai Zoo - Bangkok, Thailand". *monorails.org*. The Monorail Society. คลังข้อมูลเก่าเก็บจากแหล่งเดิมเมื่อ 2011-12-15. สืบค้นเมื่อ 25 September 2011.
4. 1 2 3 4 5 6 7 8  "เลิกโมโนเรลสวนสัตว์ ชม. วุ่น เอกชนจี้คืนเงินประกัน 200 ล." *ประชาชาติธุรกิจออนไลน์*. 27 พฤศจิกายน 2557. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)
5. 1 2  "ระทึก! ลุยช่วย '10 ชีวิต' ค้างรถรางลอยฟ้า สวนสัตว์เชียงใหม่". *ไทยรัฐออนไลน์*. 26 ธันวาคม 2554. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)
6. 1 2  "แตกตื่น! รถรางไฟฟ้าสวนสัตว์เชียงใหม่ค้าง นักท่องเที่ยวทั้งไทย-ต่างชาติ ติดอยู่นานนับชั่วโมง". *คมชัดลึก*. 27 เมษายน 2556. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)
7. 1 2 3 4  "สวนสัตว์เชียงใหม่ยันรถรางไฟฟ้าผิดสัญญาชัด หลังเอกชนโวยถูกยกเลิกไม่เป็นธรรม". *ASTV ผู้จัดการออนไลน์*. 22 พฤศจิกายน 2557. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)[*ลิงก์เสีย*]
8. ↑  ""โมโดเรล"ดื้อเพ่งเปิดวิ่งปกติในสวนสัตว์เชียงใหม่". *โพสต์ทูเดย์*. 21 พฤศจิกายน 2557. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)[*ลิงก์เสีย*]
9. ↑  "ทอดน่องท่องสวนสัตว์เชียงใหม่กับรถ Monorail ส่งท้ายปี 2550". *Chubby Review*. 30 กรกฎาคม 2550. คลังข้อมูลเก่าเก็บจากแหล่งเดิมเมื่อ 2008-04-23. สืบค้นเมื่อ 28 พฤษภาคม 2560. `{{cite web}}`: ตรวจสอบค่าวันที่ใน: `|accessdate=` และ `|date=` (help)

แหล่งข้อมูลอื่น
---------------

* แผนที่และภาพถ่ายทางอากาศของ โมโนเรลสวนสัตว์เชียงใหม่
	+ ภาพถ่ายดาวเทียมจากวิกิแมเปีย หรือกูเกิลแมปส์
	+ แผนที่จากลองดูแมป หรือเฮียวีโก
	+ ภาพถ่ายทางอากาศจากเทอร์ราเซิร์ฟเวอร์

พิกัดภูมิศาสตร์: 18°48′32″N 98°56′49″E﻿ / ﻿18.809°N 98.947°E﻿ / 18.809; 98.947